PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2002/ZK/2/1/251                                                               Bratislava 25.11.2002

	Protimonopolný úrad Slovenskej republiky, odbor zneužívania dominantného postavenia, v konaní začatom dňa 17.10.2002 na podnet podnikateľa Helena Kašová, Rozličný tovar so sídlom 935 51 Ondrejovce 53, IČO 30 98 61 17 vo veci zneužitia dominantného postavenia 

rozhodol:

podľa § 32 ods.1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení zákona 465/2002 Z. z. tak, že zastavuje konanie z dôvodu, že podnikateľ Helena Kašová, Rozličný tovar so sídlom 935 51 Ondrejovce 53, IČO 30 98 61 17 vzal svoj návrh na začatie správneho konania späť.

O d ô v o d n e n i e

	Dňa 17.10.2002 bol na Protimonopolný úrad Slovenskej republiky, odbor zneužívania dominantného postavenia (ďalej len „úrad“) doručený list, zaevidovaný úradom pod číslom 5975/2002, ktorým podnikateľ Helena Kašová, Rozličný tovar so sídlom 935 51, Ondrejovce 53, IČO 30 98 61 17 (ďalej len „podnikateľka Helena Kašová”) podal návrh na začatie správneho konania podľa § 8 ods. 2 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o  organizácii ministerstiev a ostatných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“). 

	Podľa § 25 ods. 1 zákona v nadväznosti na § 18 ods. 2 zákona č. 71/1967 Zb. o správnom konaní sa dňa 17.10.2002 začalo správne konanie vo veci zneužitia dominantného postavenia v zmysle § 8 ods. 2 zákona.

	V uvedenom podaní sa podnikateľka Helena Kašová sťažuje na podnikanie Jednoty, spotrebné družstvo v malých obciach, nakoľko sa zlučujú do väčších celkov, čím od dodávateľov dostávajú rôzne výhody vo forme rabatov a rôznych zliav.          Z obsahu podania vyplynulo, že v prvom rade poukazuje na správanie sa dodávateľov ako Levické mliekárne, a.s., Júrska cesta č. 2, 934 01 Levice; Pivovar Šariš, akciová spoločnosť, Pivovarská 9, 082 21 Veľký Šariš a levické pekárne, ktorí dodávajú svoje výrobky Levickému spotrebnému družstvu, Levice; Dopravná 14,    934 01 Levice za výhodnejších podmienok ako malým podnikateľom.

	Podnikateľke Helene Kašovej bol vydaný živnostenský list dňa 11.5.1992 a je vedená v registri Okresného úradu Levice pod živnostenským číslom 402 – 2545. Predmetom živnosti je maloobchod so zmiešaným tovarom; predaj nápojov a tepelne rýchlo upravovaných mäsových výrobkov, bezmäsitých jedál a príloh na priamu konzumáciu a maloobchod v rozsahu voľnej ohlasovacej živnosti.
	V zmysle uvedeného je podnikateľka Helena Kašová podnikateľom podľa          § 2 ods. 2 zákona č. 513/1991 Zb. Obchodného zákonníka v znení neskorších prepisov. Z uvedeného vyplýva, že podnikateľka Helena Kašová je podnikateľom      v zmysle § 3 ods. 2 zákona.

	Dňa 13.11.2002, bol na úrade zaevidovaný list pod číslom 6514/2002 podnikateľky Heleny Kašovej, ktorým oznámila úradu, že berie svoj podnet späť a žiada, aby úrad konanie zastavil. 

	Podľa § 32 ods. 1 písm. b) zákona úrad môže konanie rozhodnutím zastaviť, ak účastník konania vzal svoj návrh na začatie konania späť. 

	V zmysle vyššie uvedeného úrad posúdil požiadavku podnikateľky Heleny Kašovej na zastavenie konania a nenašiel dôvody, pre ktoré by nemohol tejto požiadavke vyhovieť.

	V súlade s § 33 zákona úrad vyzval podnikateľku Helenu Kašovú listom   č. 5975 - 4/PMÚ SR/2002  zo dňa 15.11.2002, aby sa pred vydaním rozhodnutia písomne vyjadrila k jeho podkladu a k spôsobu jeho zistenia, prípadne aby navrhla jeho doplnenie.
	Podnikateľka Helena Kašová sa v určenej lehote nevyjadrila k predmetnej výzve úradu.

	Po zvážení všetkých uvedených skutočností úrad rozhodol tak, ako je uvedené vo výrokovej časti tohto rozhodnutia. 

P o u č e n i e :

	Podľa ustanovenia § 34 ods. 1 zákona  proti tomuto rozhodnutiu možno podať rozklad na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03 Bratislava v lehote 15 dní odo dňa jeho doručenia. V zmysle § 61 ods. 1 zákona č. 71/1967 Zb. o správnom konaní včas podaný rozklad má odkladný účinok. 

 		Ing. Ladislav Szabó
		riaditeľ odboru 
		zneužívania dominantného postavenia

Rozhodnutie sa doručuje:

Helena Kašová
Rozličný tovar
935 51 Ondrejovce 53